 Na WINNIE ONYANDO WIZARA ya Afya (MoH) imefanya marekebisho kanuni za kudhibiti msambao wa janga la corona. Kulingana na Waziri wa Afya, Bi Susan Nakhumicha, abiria wote wanaowasili nchini hawatahitajika tena kutoa cheti cha chanjo ya corona au kuonyesha uthibitisho wa kuthibitishwa kuwa hana virusi hivyo. Kadhalika, Bi Nakhumicha alisema wasafiri watakaofika nchini na kuonyesha dalili za mafua ndio watakaotarajiwa kujaza fomu ya kupimwa ikiwa wana virusi hivyo. Hii ni baada ya serikali kubaini kuwa idadi ya maambukizi ya virusi vya corona imepungua kwa kipindi cha miezi mitatu. “Kwa kuzingatia mwongozo kutoka kwa Shirika la Afya Duniani (WHO), Kituo cha Afrika cha Kudhibiti na Kuzuia Maradhi Barani Afrika (CDC), kuhusu kupungua kwa visa vya maambukizi ya Corona, Wizara ya Afya inapendekeza marekebisho ya kanuni za kudhibiti msambao wa janga hilo,” barua kutoka kwa Wizara ya Afya ikasoma. Ugonjwa wa Covid-19 ulitua nchini Machi 2020, na kusababisha mamia ya maafa. Ulimwenguni, mamilioni waliandikishwa kufariki kutokana na homa ya ugonjwa huo uliotatiza biashara na mkondo wa maisha. Humu nchini, ilikuwa ni lazima watu kuvalia barakoa au maski ili kuzuia maenezi zaidi.       You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  